b'\n_START_ARTICLE_\nSteve Finnan\n_START_SECTION_\nZa\xc4\x8detki\n_START_PARAGRAPH_\nFinnan se je \xc5\xbee v mladosti z dru\xc5\xbeino preselil v Chelmsford v Anglijo, kjer je za\xc4\x8del svojo nogometno kariero v klubu Wimbledon. Pri \xc5\xa1estnajstih letih je prestopil k Welling Unitedu. Prvo profesionalno pogodbo je podpisal leta 1995 s klubom Birmingham City, od koder pa je zaradi premajhne vloge v klubu kmalu od\xc5\xa1el k Notts Countyju, sprva kot posojen igralec, kasneje pa je z njimi podpisal pogodbo. Tam se je uvrstil v prvo ekipo in kmalu postal zanimiv tudi za druge, bolj uveljavljene klube.\n_START_SECTION_\nFulham\n_START_PARAGRAPH_\nPo nekaj dobrih predstavah v dresu Countyja v sezoni 1997/98 je Fulham Notts Countyju novembra 1998 zanj ponudil 600.000 funtov. Finnan je tako spet zamenjal klub in se na Craven Cottageu takoj prikupil tako vodstvu kluba kot navija\xc4\x8dem._NEWLINE_S Fulhamom je leta 1999 osvojil prvo mesto v drugi diviziji championshipa ter nato leta 2001 \xc5\xa1e naslov prvaka prve divizije._NEWLINE_V prvi sezoni Premiershipa je Finnan igral odli\xc4\x8dno in bistveno pripomogel k temu, da se je Fulham kvalificiral za UEFA pokal Intertoto. V sezoni 2001/02 je bil izglasovan za ekipo leta PFA, ki jo vsako leto izberejo profesionalni angle\xc5\xa1ki nogometa\xc5\xa1i. Fulham je tega leta osvojil pokal Intertoto.\n_START_SECTION_\nLiverpool\n_START_PARAGRAPH_\nPoleti 2003 se je za Finnana za\xc4\x8delo zanimati veliko najvidnej\xc5\xa1ih angle\xc5\xa1kih klubov, na koncu pa je Steve za 3,5 milijonov funtov prestopil k Liverpoolu._NEWLINE_Prva sezona na Anfieldu je bila za Steva Finnana v znamenju po\xc5\xa1kodb, Liverpool pa je sezono na koncu kon\xc4\x8dal na \xc4\x8detrtem mestu na angle\xc5\xa1ki lestvici in se tako uvrstil med nastopajo\xc4\x8de v Ligi prvakov._NEWLINE_V sezoni 2004/05 je postal stalni \xc4\x8dlan prve enajsterice. V tej sezoni je tako igral v finalu pokala Carling, kjer je Liverpool izgubil proti Chelsea s 3:2, na finalni tekmi Lige prvakov proti A.C. Milanu. Tekmo je Liverpool dobil, Finnan pa se je na tekmi po\xc5\xa1kodoval tako, da je bil v drugem pol\xc4\x8dasu zamenjan._NEWLINE_Tudi v sezoni 2005/06 je bil stalni \xc4\x8dlan prve postave, ve\xc4\x8dino tekem pa je odigral na visokem nivoju. Na koncu sezone je Liverpool osvojil FA pokal._NEWLINE_Tudi v sezoni 2006/07 je Finnan imel mesto v prvi postavi kluba, kljub prihodu novega igralca Alvara Arbeloe. Tudi to sezono je odigral na visokem nivoju in dosegel pozitivne kritike navija\xc4\x8dev, ki so ga na uradni strani kluba uvrstili na seznam najpomembnej\xc5\xa1ih igralcev kluba._NEWLINE_Za klub je v prvi postavi leta 2007 nastopil na finalni tekmi Lige prvakov, a ga je v 88. minuti zamenjal Arbeloa. Liverpool je na koncu tekmo izgubil z 2:1. 23. julija je Finnan za tri leta podalj\xc5\xa1al pogodbo z Liverpoolom._NEWLINE_19. avgusta 2007 je bil Finnan vpleten v kotroverzno enajstmetrovko, ko je igralec Chelsea Florent Malouda padel v kazenskem prostoru. Sodnik Rob Styles je takrat dosodil enajstmetrovko, ker je menil, da je Finnan napravil prekr\xc5\xa1ek nad Maloudajem. Video posnetki so pokazali, da ni pri\xc5\xa1lo do stika igralcev, zaradi \xc4\x8desar je bil Styles za en teden suspendiran, hkrati pa se je moral uradno opravi\xc4\x8diti Liverpoolu. Na koncu je bil rezultat tekme Liverpool 1\xe2\x80\x931 Chelsea. Za Liverpool je v 16. minuti zadel Fernando Torres, za Chelsea pa z enajstih metrov Frank Lampard._NEWLINE_Finnan je 28. avgusta 2007 pri\xc5\xa1el v top 100 nogometa\xc5\xa1ev Liverpoola po \xc5\xa1tevilu nastopov, ko je kot zamenjava vstopil v igro na tekmi protu Toulousu._NEWLINE_Sky Sports je objavil novico, da je Finnan po prvem zadetku za Liverpool postal edini Liverpoolov igralec, ki je zadel v vseh petih angle\xc5\xa1kih ligah. Kasneje se je pojavil podatek, da ta rekord deli z Jimmyjem Willisom.\n_START_SECTION_\nReprezentan\xc4\x8dna kariera\n_START_PARAGRAPH_\nPo nastopanju za Irsko nogometno reprezentanco do 21 let je Steve Finnan leta 2000 prestopil v \xc4\x8dlansko reprezentanco. Prvi\xc4\x8d je nastopil na tekmi med Irsko in Gr\xc4\x8dijo, ko je v ekipi zamenjal po\xc5\xa1kodovanega Stephena Carra._NEWLINE_Stalno mesto v prvi postavi reprezentance si je zagotovil proti koncu kvalifikacij za Svetovno prvenstvo v nogometu 2002, ko je bil podajalec h golu Jasona McAteerja na tekmi proti Nizozemski, septembra 2001. Tekmo je Irska dobila z 1:0. Po uvrstitvi na prvenstvo je Steve zaigral na vseh \xc5\xa1tirih nastopih svoje reprezentance v Ju\xc5\xbeni Koreji in Japonski. Zaradi po\xc5\xa1kodbe pa ni mogel nastopiti na tekmi za finale Evropskega prvenstva 2004. Nastopil je tudi na vseh tekmah za kvalifikacijo na Svetovno prvenstvo v nogometu 2006._NEWLINE_Finnan je 22. januarja 2008 objavil svoj umik iz reprezentance, za katero je nastopil na 50 mednarodnih tekmah. Zaenkrat \xc5\xa1e ni jasno ali so bo premislil po tem, ko je postal novi irski selektor Giovanni Trapattoni.'